[{"text_idx": "#000004", "text": "OSA+MUJIKA Jaiotz Osa eta Xabier Mujikaren arteko topaketa artistikoa da. Bi mundu sortzaileren arteko elkartzea da: alde batetik dantza, eta jantzigintza/eszenografia bestetik. Jaiotz dantzari eta koreografoa da, Xabierrek berriz, jantziak eta espazio eszenikoak diseinatzen ditu. Bien artean sortzen duten taldearen helburua bisualki indartsuak diren istorioak kontatzea da, buruan dituzten irudiak sortzea, hauei forma eta zentzua eman eta mugimenduaren bidez nahiz formatu audiobisualetan garatu. OSA+MUJIKA dantza eta ikusentzunezko arteetan dituzten interesak asetzeko sortu da."}, {"text_idx": "#000005", "text": "Ez-ohiko espazioetarako sortutako Suddenly pieza motzarekin hasi zuen ibilbidea, RedAcieloAbierto 2017n hautatua izan zen eta bertako nahiz nazioarteko jaialdietan dantzatua. Lan hori garatuz 2018ko otsailean 50 minutuko Suddenly lll antzokirako obra (gerora Danza a Escena 2019 zirkuituan hautatua) aurkeztu zuten Donostiako Gazteszena antzokian. Lehen esperientzia honen ondoren, eta sortzaile gonbidatu moduan Oportoko KALE konpainiarentzat Produto sortu ondoren, 2019ko azaroan antzokirako OSA+MUJIKAren obra berria estreinatu zuen: KENOPHOBIA. Momentu honetan, aurten estreinatutako eta Red Acieloabierto 2020an hautatua izan den Expectations will not kill you lanarekin biran dabiltza."}]